แบงก์รัฐจัดทัพให้กู้เอสเอ็มอี
แบงก์รัฐจัดทัพ ตุนเงินกว่า 1 แสนล้านบาท เตรียมปล่อยกู้เอสเอ็มอีปีนี้
20 มี.ค. 2556

แบงก์รัฐจัดทัพ ตุนเงินกว่า 1 แสนล้านบาท เตรียมปล่อยกู้เอสเอ็มอีปีนี้
ธนาคารรัฐเตรียมจัดวงเงินสินเชื่อเพื่อปล่อยกู้ธุรกิจขนาดกลางและขนาดย่อมปีนี้ รวมแล้วไม่ต่ำกว่า 1.2 แสนล้านบาท โดยธนาคารออมสินเตรียมปล่อยกู้ให้ผู้ประกอบการขนาดกลางและขนาดย่อม หรือเอสเอ็มอี ปีนี้รวม 7.37 หมื่นล้านบาท จากเป้าสินเชื่อทั้งปี 1.42 แสนล้านบาท โดยสินเชื่อเอสเอ็มอี แยกเป็น โครงการสินเชื่อธนาคารประชาชน ให้กู้ตั้งแต่ 1 หมื่นบาทถึง 2 แสนบาท ตั้งเป้าปล่อยกู้ 3 แสนราย รวม 3.1 หมื่นล้านบาท สินเชื่อธุรกิจห้องแถว ให้กู้ไม่เกิน 1 ล้านบาท ตั้งเป้า 1.75 หมื่นราย วงเงิน 7,900 ล้านบาท 
นอกจากนี้ ยังมีสินเชื่อเพื่อธุรกิจเอสเอ็มอี ให้กู้รายละ 1 ล้านบาทขึ้นไป ตั้งเป้า 1.3 หมื่นราย วงเงิน 2.6 หมื่นล้านบาท สินเชื่อกองทุนหมู่บ้านชุมชนเมืองประมาณ 4,900 กองทุน เป็นเงิน 9,300 ล้านบาท และสินเชื่อเพื่อพัฒนาชนบท 6,700 ล้านบาท 
ด้านธนาคารเพื่อการเกษตรและสหกรณ์การเกษตร (ธ.ก.ส.) เตรียมสินเชื่อ 3 หมื่นล้านบาท ปล่อยกู้ให้เอสเอ็มอี 2.1 หมื่นราย เป็นโครงการ 3 ปี สิ้นสุดในปี 2558 
ธนาคารพัฒนาวิสาหกิจขนาดกลางและขนาดย่อม ได้เตรียมวงเงิน 2 หมื่นล้านบาท เพื่อปล่อยกู้ในโครงการสินเชื่อเพื่อพัฒนาผลิตภาพการผลิตสำหรับเอสเอ็มอี โดยให้กู้ซื้อเครื่องจักร ผ่อนได้นาน 7 ปี หากกู้ไปปรับกระบวนการผลิต ผ่อนได้นาน 5 ปี แต่ละรายสามารถกู้ได้ทั้งสองโครงการ รวมแล้วไม่เกิน 5 ล้านบาท ล่าสุดมียอดอนุมัติแล้วกว่า 7,000 ล้านบาท และจะขยายเวลายื่นขอสินเชื่อถึง เม.ย. 2558
สำหรับบรรษัทประกันสินเชื่ออุตสาหกรรมขนาดย่อม (บสย.) มีโครงการค้ำประกันสินเชื่อ สำหรับผู้ประกอบการทั่วไปวงเงิน 2.4 แสนล้านบาท วงเงินค้ำประกันสูงสุด 40 ล้านบาท ส่วนผู้ประกอบการรายใหม่มีวงเงิน 1 หมื่นล้านบาท ค้ำประกันให้ไม่เกิน 2 ล้านบาทต่อราย ปีแรกรัฐบาลจ่ายค่าธรรมเนียมอัตรา 2.5% ต่อปี